钦定古今图书集成/明伦汇编/皇极典/第259卷 > 抑侥幸策 前人
## 钦定古今图书集成/明伦汇编/皇极典/第259卷 > 抑侥幸策 前人

夫所贵乎人君者，予夺自我，而不牵于众人之论也。
“天下之学者莫不欲仕，仕者莫不欲贵。如从其欲，则
举天下皆贵而后可。惟其不可从也，是故仕不可以
轻得，而贵不可以易致。此非有所吝也，爵禄出乎我者也。我以为可予而予之，我以为可夺而夺之，彼虽
有言者，不足畏也。天下有可畏者，赋敛不可以不均，
刑罚不可以不平，守令不可以不择，此诚足以致天
下之安危而可畏者也。我欲慎爵赏，爱名器，而嚣嚣
者以为不可，是乌足惜哉！国家自近岁以来，吏多而
阙少，率一官而三人共之，居者一人，去者一人，而伺
之者又一人，是一官而有二人者，无事而食也。且其
莅官之日浅，而闲居之日长，以其莅”官之所得，而为
闲居仰给之资，是以贪吏常多而不可禁，此用人之
大弊也。古之用人，其取之至宽，而用之至狭。取之至
宽，故贤者不隔；用之至狭，故不肖者无所容。《记》曰：“司
马辩论官材，论进士之贤者，以告于王而定其论。论
定然后官之，任官然后爵之，位定然后禄之”，然则是
取之者未必用也。今之进士，自二人以下者皆试官。
夫试之者岂一定之谓哉？固将有所废置焉耳。国家
取人，有制策，有进士，有明经，有词科，有任子，有府史
杂流。凡此者虽众，无害也。其终身进退之决，在乎召
见改官之日，此尤不可以不爱惜慎重者也。今之议
者，不过曰多其资考，而责之以举官之数。且彼有勉
强而“已，资考既足，而举官之数亦以及格，则将执文
墨以取必于我，虽千百为辈，莫敢不尽与。”臣窃以为
今之患，正在于任法太过，是以为一定之制，使天下
可以岁月必得，甚可惜也。方今之便，莫若使吏六考
以上皆得以名闻于吏部，吏部以其资考之远近、举
官之众寡而次第其名，然后使一二大臣杂治之，参
之以其才器之优劣而定其等，岁终而奏之，以诏天
子废置。度天下之吏每岁以物故罪免者几人而增
损其数，以所奏之等补之，及数而止。使其予夺亦杂
出于贤不肖之间，而无有一定之制，则天下之吏不
敢有必得之心，将自奋励磨淬以求闻于时，而向之
所谓“用人之大弊者亦不”劳而自去。然而议之者必
曰：法不一定，而以才之优劣为差，则是好恶之私有
以启之也。臣以为不然。夫法者本以存其大纲，而其
出入变化，固将付之于人。昔者唐有天下，举进士者
群至于有司之门。唐之制惟有司之信也，是故有司
得以搜罗天下之贤士而习知其为人，至于一日之
试，则固已不取矣。唐之得人，于斯为盛。今以名闻于
吏部者，每岁不过数十百人，使一二大臣得以访问
参考其才，虽有失者，盖已寡矣。如必曰“任法而不任
人，天下之人必不可信”，则夫一定之制，臣未知其果
不可以为奸也。